अमेरिका की चेतावनी, आतंक को समर्थन न दे पाक  
अमेरिका के बड़े सीनेटर ने चेतावनी दी है कि अगर पाक ने आतंकवाद को समर्थन देना बंद नहीं किया तो अमेरिका भी सभी विकल्प खुले रखेगा।
आईएसआई और हक्कानी नेटवर्क के रिश्तों को लेकर अमेरिका और पाकिस्तान के बीच चल रही तनातनी के बीच एक बड़े सीनेटर ने चेतावनी दी है कि अगर पाकिस्तान ने आतंकवाद को समर्थन देना बंद नहीं किया तो अमेरिका भी अपने सभी विकल्प खुले रखेगा। सीनेटर लिंडसे ग्राहम ने फॉक्स न्यूज़ को दिए इंटरव्यू में कहा कि अमेरिका को पता है कि हक्कानी नेटवर्क बिना रोकटोक पाकिस्तान के मीरानशाह नाम के शहर से अपनी गतिविधियां चला रहा है।  ग्राहम ने आरोप लगाया कि पाकिस्तान खुद में एक आतंकवाद है। उन्होंने कहा कि रक्षा मंत्री लियोन पनेटा और ज्वाइंट चीफ़्स ऑफ स्टाफ के प्रमुख माइक मुलन का ये दावा बिल्कुल सही है कि पाकिस्तानी खुफिया एजेंसी आईएसआई हक्कानी गुट की मदद कर रही है।